LENT.AZ - Sükan arxasında söhbət edənlər cərimələnəcək? - YOL POLİSİ MƏSƏLƏYƏ NÖQTƏ QOYDU
20.10.2017 / 16:16
Baş Dövlət Yol Polisi İdarəsi son günlər sürücülərin sükan arxasında söhbət etməsi hallarına cərimə tətbiq olunması ilə bağlı məsələyə münasibət bildirib. İdarənin ictimaiyyətlə əlaqələr şöbəsinin rəisi Kamran Əliyev Lent.az-a açıqlamasında bildirib ki, bir çoxları bu məsələni fərqli şəkildə təqdim edir: “Bu məsələdə söhbət sürücünün sükan arxasında danışmasından getmir. Bilmirəm, mətbuatda niyə məsələni bu qədər şişirdirlər ki, sürücü sükan arxasında söhbət edə bilməz. Birmənalı olaraq, sürücü üçün söhbət etməyin qadağası yoxdur. Burada məsələ diqqətin yayınmasına səbəb olan söhbətdə iştirakdan ibarətdir. Qanunun 342.1.2-ci maddəsində nəqliyyat vasitələrinin sürücüləri tərəfindən nəqliyyat vasitəsinin istismar qaydasının pozulmasını özündə əks etdirir. Burada qeyd edilib ki, nəqliyyat vasitəsini idarə edərkən diqqəti yayındıra biləcək söhbətdə iştirak etməyə görə 40 manat cərimə nəzərdə tutulur. Yəni elə sürücülər var ki, onların fikri konkret olaraq yolda olmur. Hətta başını döndərib, üzünü tamamilə sərnişinə, arxada əyləşən şəxsə istiqamətləndirərək danışanlar var. Bəzən də sürücü elə emosional vəziyyətə gəlib çıxır ki, həmin anda onun diqqəti yolda olmur. Bu insan nə yolu, nə də işıqforu görə bilir. Yolda, ətrafında cərəyan edən digər proseslərə nəzarət etmək imkanı olmur. Bu halda belə sürücünün bir məsuliyyəti olmalıdır, ya yox? Bəli, bu kimi hallarda sürücünü məsuliyyətə cəlb etmək olar. Və yaxud sərnişin avtobuslarının sərnişinlər tərəfindən postda saxlatdırılması halları ola bilər. Sərnişinlər şikayət edə bilər ki, bu sürücü avtomobili çox pis idarə edir, bütün diqqəti yanında və ya arxadakı sərnişindədir, diqqəti yayınır və dəfələrlə yoldan çıxır. Yaxşı, belə bir sürücüylə bağlı tədbir görülməlidir, ya yox? Qanunvericilikdə də məhz bu tip hallar nəzərdə tutulur”.
4850 məqalə
11728 dəfə oxunub